FI Euroopan unionin virallinen lehti C 252/15

Valitus, jonka Bilbaína de Alquitranes, SA, Cindu Chemicals BV, Deza, a.s., Industrial Química del Nalón, SA, Koppers Denmark A/S, Koppers UK Ltd, Rütgers Germany GmbH, Rütgers Belgium NV ja Rütgers Poland Sp. z o.o. ovat tehneet 27.5.2013 unionin yleisen tuomioistuimen (laajennettu seitsemäs jaosto) asiassa T-93/10, Bilbaína de Alquitranes ym. v. Euroopan kemikaalivirasto (ECHA), 7.3.2013 antamasta tuomiosta

(Asia C-287/13 P)

2013/C 252/23

Oikeudenkäyntikieli: englanti

Asianosaiset

Valittajat: Bilbaína de Alquitranes, SA, Cindu Chemicals BV, Deza, a.s., Industrial Química del Nalón, SA, Koppers Denmark A/S, Koppers UK Ltd, Rütgers Germany GmbH, Rütgers Belgium NV ja Rütgers Poland Sp. z o.o. (edustaja: asianajaja K. Van Maldegem)

Muu osapuoli: Euroopan kemikaalivirasto (ECHA)

Vaatimukset

Valittajat vaativat unionin tuomioistuinta

— kumoamaan unionin yleisen tuomioistuimen asiassa T-93/10 antaman tuomion ja

— kumoamaan Euroopan kemikaaliviraston päätöksen ED/68/2009 (jäljempänä riidanalainen päätös), jolla piki, kivihiiliterva, korkealämpötilainen (jäljempänä PKK) (CAS-numero 65996-93-2) tunnistetaan ehdolla olevien aineiden luetteloon sisällytettäväksi aineeksi asetuksen (EY) N:o 1907/2006 (REACH-asetus) (1) 59 artiklan mukaisesti, tai

— toissijaisesti palauttamaan asian unionin yleiseen tuomioistuimeen, jotta tämä voi ratkaista valittajien kumoamiskanteen, ja

— velvoittamaan vastapuolen korvaamaan kaikki oikeudenkäyntikulut (mukaan lukien unionin yleisessä tuomioistuimessa aiheutuneet oikeudenkäyntikulut).

Oikeudelliset perusteet ja pääasialliset perustelut

Valittajat väittävät, että unionin yleinen tuomioistuin rikkoi unionin oikeutta, kun se hylkäsi valittajien riidanalaisen päätöksen osittaista kumoamista koskevan kanteen. Valittajat väittävät erityisesti, että unionin yleinen tuomioistuin teki useita virheitä, kun se tulkitsi säännöstöä, sellaisena kuin sitä sovelletaan valittajien tilanteeseen. Unionin yleinen tuomioistuin teki tämän seurauksena useita oikeudellisia virheitä erityisesti, kun

— se katsoi, että asiaan liittyi monitahoisia tieteellisiä ja teknisiä tosiseikkoja ja että PKK:n tunnistamisessa aineeksi, jolla on PBT- ja vPvB-ominaisuudet, sellaisten ainesosiensa perusteella, joiden pitoisuus on vähintään 0,1 prosenttia, ei ollut tehty ilmeistä virhettä,

— että PKK:n ainesosia ei tarvitse erikseen tunnistaa ainesosiksi, joilla on PBT- tai vPvB-ominaisuudet, ECHA:n tässä tarkoituksessa suoritetun yksityiskohtaisen arvioinnin perusteella tekemällä erillisellä päätöksellä ja

— että yhdenvertaisen kohtelun periaatetta ei ollut loukattu.

Näistä syistä valittajat vaativat unionin yleisen tuomioistuimen asiassa T-93/10 antaman tuomion ja riidanalaisen päätöksen kumoamista.

(1) Kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18.12.2006 annettu Euroopan parlamentin ja neuvoston asetus (EY) N:o 1907/2006 (EUVL L 396, s. 1).